Document ID: 32004D0674

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Σεπτεμβρίου 2004
για τη χρηματοδοτική συμμετοχή της Κοινότητας στις δαπάνες εμβολιασμού κατά του αφθώδους πυρετού στις Κάτω Χώρες το 2001
[κοινοποιηθείσα υπό τον αριθμό Ε(2004) 3453]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/674/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 11 παράγραφος 4 στοιχείο γ),
Εκτιμώντας τα ακόλουθα:
(1)
Από τη στιγμή που επιβεβαιώθηκε επίσημα η παρουσία αφθώδους πυρετού, το 2001, οι Κάτω Χώρες ανέφεραν ότι άρχισαν αμέσως να εφαρμόζουν τα μέτρα ελέγχου που επιβάλλονται σε περίπτωση εμφάνισης εστίας της νόσου, τα οποία προβλέπει η οδηγία 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού (2), όπως απαιτείται για την έγκριση της χρηματοδοτικής συμμετοχής της Κοινότητας για την εξάλειψη της νόσου σύμφωνα με την απόφαση 90/424/EOK.
(2)
Σύμφωνα με την απόφαση 2001/652/ΕΚ της Επιτροπής (3), χορηγήθηκε χρηματοδοτική συνδρομή για την αποζημίωση των ιδιοκτητών ζώων που εσφάγησαν υποχρεωτικά δυνάμει των μέτρων εξάλειψης μετά την εμφάνιση εστιών αφθώδους πυρετού το 2001.
(3)
Η χρηματοδοτική συμμετοχή της Κοινότητας καταβλήθηκε επίσης για τις λειτουργικές δαπάνες εξάλειψης του αφθώδους πυρετού στις Κάτω Χώρες το 2001, δυνάμει της απόφασης 2003/182/ΕΚ της Επιτροπής (4).
(4)
Βάσει του άρθρου 2 παράγραφος 1 της απόφασης 2001/246/ΕΚ της Επιτροπής, της 27ης Μαρτίου 2001, σχετικά με τον καθορισμό των όρων καταπολέμησης και εξάλειψης του αφθώδους πυρετού στις Κάτω Χώρες κατ' εφαρμογή του άρθρου 13 της οδηγίας 85/511/ΕΟΚ (5), επετράπη στις Κάτω Χώρες να αποφασίζουν εάν θα προσφύγουν σε κατασταλτικό εμβολιασμό υπό τους όρους που τίθενται στο παράρτημα της εν λόγω απόφασης.
(5)
Βάσει του άρθρου 1 παράγραφος 2 της απόφασης 2001/279/ΕΚ για την τροποποίηση της απόφασης 2001/246/ΕΚ, επετράπη επίσης στις Κάτω Χώρες να αποφασίζουν εάν θα προσφύγουν σε προστατευτικό εμβολιασμό υπό τους όρους που τίθενται στα παραρτήματα της εν λόγω απόφασης.
(6)
Ο εμβολιασμός των ζώων πρέπει να θεωρείται πρόσθετο και σημαντικό μέσο για να αποφεύγεται η εξάπλωση του αφθώδους πυρετού και να καταπολεμάται και να εκριζώνεται η νόσος.
(7)
Είναι συνεπώς ενδεδειγμένο να συμμετάσχει η ΕΕ στις δαπάνες στις οποίες υποβάλλονται οι Κάτω Χώρες για την υλοποίηση των μέτρων αυτών.
(8)
Στις 21 Μαρτίου 2003, οι Κάτω Χώρες υπέβαλαν αίτημα για λειτουργικές δαπάνες σχετικά με την εξάλειψη του αφθώδους πυρετού· συμπεριέλαβαν επίσης τις δαπάνες για τον εμβολιασμό των ζώων.
(9)
Σύμφωνα με τις πληροφορίες που παρείχαν οι Κάτω Χώρες, χρησιμοποιήθηκαν 380 150 εμβόλια, οι δαπάνες για την αγορά και την αλλαγή της σύνθεσης είναι 0,39 ευρώ ανά δόση, οι επιλέξιμες δαπάνες για το εξειδικευμένο απασχολούμενο προσωπικό είναι 608 826 ευρώ και οι επιλέξιμες δαπάνες για αναλώσιμα είδη που χρησιμοποιήθηκαν για τα συγκεκριμένα μέτρα είναι 513 726 ευρώ.
(10)
Σύμφωνα με την έκθεση και το αίτημα που υπέβαλαν οι Κάτω Χώρες ο εμβολιασμός διεξήχθη ικανοποιητικά.
(11)
Δυνάμει της απόφασης 90/424/EOK, η χρηματοδοτική συμμετοχή για τη διαδικασία αυτή ανέρχεται στο 60 % των επιλέξιμων δαπανών. Η συμμετοχή της ΕΕ στον εμβολιασμό κατά του αφθώδους πυρετού θα πρέπει συνεπώς να οριστεί στα 762 487 ευρώ.
(12)
Δυνάμει του άρθρου 3 παράγραφος 2 του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (6), τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες, χρηματοδοτούνται από το τμήμα «εγγυήσεων» του Ευρωπαϊκού Γεωργικού Ταμείου Προσανατολισμού και Εγγυήσεων. Για λόγους δημοσιονομικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Καταβολή της χρηματοδοτικής συμμετοχής της Κοινότητας στις Κάτω Χώρες
Καταβάλλεται στις Κάτω Χώρες το ποσό των 762 487 ευρώ ως χρηματοδοτική συμμετοχή της Κοινότητας της τάξης του 60 % στις επιλέξιμες δαπάνες για τον εμβολιασμό των ζώων, όπως εγκρίθηκε με την απόφαση 2001/246/ΕΚ της Επιτροπής.
Άρθρο 2
Αποδέκτες
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 15 Σεπτεμβρίου 2004.

Labels: 19
5
0
6
18